L'Ajuntament de Sagunt i Acció ecologista-Agró programen “Estiu de portes obertes a la Casa Peña”
06 de juliol 2016

![Imagen 1](/media/4xhbbpta/aafoto2-1081-5860d.jpg)![Imagen 2](/media/agpplrys/aafoto1-1262-d8acc.jpg)

​

Per primera vegada, este estiu la Casa Penya obrirà les seues portes als veïns d’Almardà i als turistes que estiuegen en esta platja de Sagunt. Durant els caps de setmana de juliol i agost, la Comissió d’Educació Ambiental d’Acció Ecologista-Agró i l’Ajuntament de Sagunt (Camp de Morvedre, València) programaran 16 visites guiades al centre d’educació i voluntariat ambiental de la Marjal d’Almardà-Almenara. La primera jornada de portes obertes serà este dissabte, 9 de juliol, i l’última el diumenge 28 d’agost.

Després de l’èxit que han tingut esta temporada les visites guiades a la Casa Penya, este estiu, per primera vegada, el centre d’educació i voluntariat ambiental de la Marjal d’Almardà-Almenara també obrirà les seues portes al públic. Concretament ho farà els caps de setmana de juliol i agost, d’11:00 a 13:30 hores.

Este centre mediambiental compta amb una exposició permanent i una sèrie d’equipaments que, com podran comprovar els participants en estes jornades de portes obertes, permet al visitant descobrir els ecosistemes mediterranis litorals (platja, saladar i aiguamoll) i l’evolució del seu paisatge al llarg de la història. A més a més, la Casa Penya es troba ubicada junt a la Reserva de Fauna Silvestre de la Finca de Penya, un espai on podem observar espècies d’aus com el fumarell de galta blanca (_Chlidonias hybridus_), l’agró blau (_Ardea cinerea_) i el roig (_Ardea purpurea_), el gall de canyar (_Porphyrio porphyrio_), el rovellat (_Plegadis falcinellus_).

Les visites guiades a la Casa Penya, que com sempre són gratuïtes, estan dirigides tant als veïns d’Almardà com als turistes  i, per descomptat, també a qualsevol persona que vulga gaudir d’una jornada de natura en el meravellós entorn de la Marjal d’Almardà.

![](/media/wwknjesj/aafoto3-642-06e69.jpg)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-accio-ecologista-agro-programen-estiu-de-portes-obertes-a-la-casa-pena/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-accio-ecologista-agro-programen-estiu-de-portes-obertes-a-la-casa-pena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-accio-ecologista-agro-programen-estiu-de-portes-obertes-a-la-casa-pena/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-accio-ecologista-agro-programen-estiu-de-portes-obertes-a-la-casa-pena/)